La storie di une furlane consulente pe Comission Europeane in materie di energjiis rinovabilis
Il cambiament climatic e je la sfide principâl dal nestri timp. E di front ae emergjence dai cambiaments climatics (che no tocjin dome i ors polârs, ma la vite di ducj nô, parcè che i lôr efiets si sintin dapardut: si visaiso dal burlaç Vaia? E dal cjalt che al gjave il flât?), la rispueste de Comission Europeane e je stade il Green New Deal. L’obietîf al è fâ deventâ la Europe il prin continent tal mont neutrâl dal pont di viste climatic dentri dal 2050, azerant lis emissions di anidride carboniche. Tal cûr de Europe, a Bruxelles, li de Direzion gjenerâl Azion pal clime, tal moment che si cjapavin chestis decisions fondamentâls pal avignî de tiere, e jere in vore ancje une furlane: Silvia Stefanelli.
Udinese, dopo di une lauree in siencis forestâls che le à puartade a lavorâ in Regjon, li de Direzion Ambient e energjie, Silvia e decît di inzornâsi, di slargjâ lis sôs competencis e di fâlu tal forest. E cussì, cuntun master in Economie ecologjiche in Scozie sierât cuntune tesi sul impat dal implant a biomassis di Darte (un dai prins in regjon), e torne in Friûl li che e tache a stâ daûr a progjets europeans che a tocjin clime e energjie e a fâ la consulente pe Comission Europeane in materie di energjiis rinovabilis, rûl dai boscs te agriculture, riduzion des emissions. Fuarte di chestis esperiencis, tal 2017 e vinç un concors internazionâl che le puarte drete a Bruxelles, te Direzion gjenerâl Azion pal clime, la struture che e vuide lis ativitâts de Comission Europeane indreçadis a contrastâ i cambiaments climatics a nivel internazionâl e de UE.
Il lavôr al è stimolant – si fonde su trasparence, merit e valorizazion des esperiencis academichis e professionâls di ducj – e l’ambient al è internazionâl. «Tal gno grup – la unitât su la gjestion dai ecosistemis agroforestâi par morestâ i cambiaments climatics – o lavoravin in cuindis, o rivavin di diviers Paîs europeans, sîs di nô si ocupavin dal setôr agriculture e boscs, ancje se lavorâ sul clime al puarte a viodi di tematichis pardabon trasversâls». E a confrontâsi ai nivei plui alts su cuistions che a tocjin il presint e il futûr di ducj. La Direzion, di fat, e davuelç ancje une part di vuide tai negoziâts internazionâi sul clime. E cussì Silvia e fâs part de delegazion europeane che e e partecipe aes conferencis mondiâls sui cambiaments climatics di Bonn, in Gjermanie, tal 2017, e di Katowice, in Polonie, tal 2018. Il pinsîr al torne a chês negoziazions complessis, che a varessin di puartâ ae atuazion dal acuardi di Parîs: il prin acuardi universâl – al è stât fat bon di 195 Paîs – e vincolant di un pont di viste juridic sul clime mondiâl, un puint tra lis politichis dal vuê e la neutralitât rispiet al clime.
A Bruxelles, Silvia e cognòs un ambient bon di saborâ i interès. «La citât e je incredibile – e conte -, e ufrìs un grum di oportunitâts di incuintri e di confront, leadis a modalitâts partecipativis dal bas e caraterizadis di une vision laiche, di une viertidure profonde che mi puartarai simpri dentri».
Cuntun bagai cetant siôr di esperiencis e di cognossincis – ancje in gracie dai viaçs in Lussemburc, Bulgarie e Romanie par monitorâ la situazion e il disvilup dai plans statâi indreçâts a rinfuarcî il rûl dai boscs tal ridusi lis emissions -, Silvia e decît di rientrâ in Friûl. Une sielte cuintri corint, intun moment li che tancj furlans a decidin di lâ tal forest a cirî oportunitâts di lavôr (i dâts a fevelin di 2 mil e 800 zovins dome tal 2018). «O vevi la pussibilitât di restâ a vore te Comission europeane, ma o ai decidût di no fâlu, sedi par motîfs personâi sedi pe voie di fâ alc pe mê tiere. Pal moment – a son passâts pôcs mês – o soi tornade a lavorâ in Regjon, o continui a stâ daûr a progjets europeans su la sostignibilitât, in spiete di un incarghe che mi fâsi meti miôr a pro ce che o ai imparât de mê esperience europeane». Ben savint che prime che dal alt ur disin ce fâ, tant, te costruzion de transizion ecologjiche, a puedin fâ i teritoris declinant il Green New Deal a nivel locâl. Pal Friûl, «si à di intervignî subit su lis fonts rinovabilis, concentrantsi su chês che a àn un grant potenziâl: lis biomassis, intindudis tant che refudons dal setôr agricul e dal arlevament, scarts de viticulture, de lavorazion de blave, doprâts par produsi energjie. E po si à di intervignî sui traspuarts, potenziant la rêt feroviarie pal traspuart di robis e di personis, e pontant ae intermodalitât, prime ancjemò de metude in vore dai regolaments europeans che, in ogni câs, a rivoluzionaran il setôr. Il Green New Deal al è necessari e nol à di jessi viodût tant che un pês – e marche Stefanelli -, ma tant che oportunitât ancje in tiermins economics e di creazion di puescj di vore. Tant al vâl preparâsi par ben e par timp cuntune vision di ce che o volìn deventâ». Sul fîl di chest resonament, al sarès ancje di pontâ a une agriculture diversificade. «Varietât e diversificazion a aumentin la resilience tai confronts dal clime e dal marcjât mondiâl».
E, pensant al so avignî, dopo vê rivât a realizâ il so sium di lavorâ intun contest internazionâl, «mi plasarès judâ lis comunitâts locâls, intervignint li che a son teritoris spopolâts, bandonâts – a ‘nd è tancj in regjon – cul recupar e cul potenziament di filieris agroalimentârs esistentis o cul inviament e il svilup di gnovis, che a puedin valorizâ ce che al à di ufrî il teritori, rinfuarcint o tornant a fâ nassi il sens di comunitât. Valorizâ lis produzions locâls, sostignibilis, rispietosis dal ambient, e podarès jessi une ocasion di svilup ancje in clâf di ecoturisim».
Intant che i progjets a cjapin forme, Silvia e da seont ae sô passion, grandonone, pe mont, miôr se lontane e disabitade, e pai viaçs no planificâts. Dal 2003 al 2011 e à traviersât in plui tapis la Asie in solitarie, de Indie a Hanoi. In Març e larà in Norvegje, tes isulis Lofoten, a fâ schialpinisim. ❚
fur_Latn fur_Latn fur_Latn fur_Latn fur_Latn fur_Latn fur_Latn fur_Latn